Document ID: 32013R0297

РЕГЛАМЕНТ (ЕС) № 297/2013 НА СЪВЕТА
от 27 март 2013 година
за изменение на регламенти (ЕС) № 44/2012, (ЕС) № 39/2013 и (ЕС) № 40/2013 по отношение на някои възможности за риболов
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 43, параграф 3 от него,
като взе предвид предложението на Европейската Комисия,
като има предвид, че:
(1)
Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството (1) изисква да се установят мерки на Съюза, уреждащи достъпа до водите и ресурсите и устойчивото осъществяване на риболовните дейности, като се вземат предвид наличните научни, технически и икономически становища, и по-специално докладите, съставени от Научния, технически и икономически комитет по рибарство (НТИКР), както и всяко становище, получено от регионалните консултативни съвети.
(2)
Съветът приема мерки за определяне и разпределяне на възможностите за риболов, включително някои функционално свързани с това условия, когато това е целесъобразно. Възможностите за риболов следва да се разпределят между държавите членки по такъв начин, че да осигуряват за всяка държава членка относителна стабилност на риболовните дейности за всеки запас или риболов, като се отчитат надлежно целите на общата политика в областта на рибарството, определени в Регламент (ЕО) № 2371/2002.
(3)
С регламент (ЕС) № 44/2012 (2) Съветът определи за 2012 г. възможностите за риболов на определени рибни запаси и групи от рибни запаси във водите на ЕС и за корабите на ЕС в определени води извън ЕС. С регламенти (ЕС) № 39/2013 (3) и (ЕС) № 40/2013 (4) Съветът определи за 2013 г. възможностите за риболов на определени рибни запаси и групи от рибни запаси във водите на ЕС и за корабите на ЕС в определени води извън ЕС.
(4)
Целесъобразно е в Регламент (ЕС) № 39/2013 да се изясни специалното условие за определяне на възможностите за риболов на сафрид в зони VIIIc и IX.
(5)
В резултат на прехвърлянето на квоти между Съюза и други договарящи се страни от Организацията за риболова в северозападната част на Атлантическия океан (NAFO) Съюзът получи за 2012 г. допълнителни възможности за риболов на гренландска камбала в зона 3LMNO на NAFO. Поради това за 2012 г. приложение IВ към Регламент (ЕС) № 44/2012 следва да бъде изменено с действие от 1 януари 2012 г., за да се отразят тези нови възможности за риболов. Тези изменения се отнасят само за 2012 г. и не засягат принципа на относителната стабилност.
(6)
Възможностите за риболов за кораби на ЕС и Норвегия, както и условията за взаимния достъп до рибните ресурси в съответните води, се определят всяка година като се отчитат резултатите от консултациите за риболовните права в съответствие с двустранното споразумение с Норвегия в областта на рибарството (5). В очакване на приключването на тези консултации за договореностите за 2013 г. с Регламент (ЕС) № 40/2013 бяха определени временни възможности за риболов на съответните запаси. На 18 януари 2013 г. консултациите с Норвегия приключиха. В съответствие с това е целесъобразно да бъдат изменени съответните разпоредби на Регламент (ЕС) № 40/2013.
(7)
Ограниченията за улов на пясъчна змиорка в зона IIIa на Международният съвет за изследване но морето (ICES) и във водите на ЕС от зони IIa и IV са установени на временна основа в приложение IA към Регламент (ЕС) № 40/2013. През февруари 2013 г. ICES публикува научно становище относно запасите от пясъчна змиорка във водите на ЕС от участъци IIa и IIIa на ICES и подзона IV на ICES. В съответствие с това становище ограниченията за улов в зони за управление 1 и 2 следва да бъдат установени съответно на 224 544 тона и 17 544 тона. За зона за управление 3 ICES препоръчва ограничение на общия улов до 78 331 тона. Тъй като зона за управление 3 обхваща улов както на ЕС, така и на Норвегия, ограничението на улова на Съюза в тази зона не следва да надвишава 40 000 тона. За зони за управление 4 и 6 данните относно улова и резултатите от проучването не бяха достатъчни, за да може ICES да изготви оценка, основаваща се на възрастта на видовете. Вследствие на това в съответствие с подхода, възприет спрямо други рибни запаси при подобни обстоятелства, е целесъобразно да се определят ограничения на улова в зони за управление 4 и 6 съответно от 4 000 тона и 336 тона, което представлява спад от 20 % в сравнение с ограниченията на улова за 2012 г. в тези зони. В съответствие със становището на ICES е целесъобразно да се определят нулеви ограничения на улова за зони за управление 5 и 7. При положение, че пясъчната змиорка е запас, който се споделя с Норвегия и като се има предвид наличието на пясъчна змиорка във водите на ЕС през 2013 г., е целесъобразно да се предвиди обмен на квоти с Норвегия. В съответствие с това размерът, разпределен на Норвегия, от дела на Съюза от общия допустим улов (ОДУ), следва да бъде определен на 22 450 тона пясъчна змиорка в зона на управление 1 в замяна на 1 769 тона арктическа норвежка треска, 131 тона арктическа норвежка пикша, 250 тона писия в Северно море и 95 тона молва в Северно море. Поради това приложение IА към Регламент (ЕС) № 40/2013 следва да бъде съответно изменено.
(8)
На 9-ото годишно заседание на Комисията за риболова в Западния и Централния Тихи океан (WCPFC), проведено в Манила от 2 до 9 декември 2012 г., бяха приети нови мерки за опазване и управление за дебелия (големоок) тон, жълтоперия тунец и ивичестия тунец под формата на ограничения на риболовното усилие, както и мерки относно затворената зона за риболов с устройства за събиране на риба (УСР). Освен това в WCPFC се постигна съгласие по мерките за управление по отношение на припокриването между WCPFC и Междуамериканската комисия за тропическа риба тон (IATTC). Съгласно тези мерки корабите на ЕС, включени в регистрите на двете организации, трябва да спазват само мерките на IATTC за опазване и управление, установени в Регламент (ЕС) № 40/2013, когато извършват риболов в зоната на припокриване. Тези мерки на WCPFC следва да бъдат въведени в правото на Съюза.
(9)
Съгласно разпоредбите на Международната комисия за опазване на рибата тон в Атлантическия океан (ICCAT) относно опазването на атлантическа риба меч Съюзът може да приспадне до 200 тона риба меч, уловена в зоната на управление на северната част на Атлантическия океан, от неизчерпаната си квота за риба меч за южната част на Атлантическия океан. Освен това Съюзът може да приспадне до 200 тона риба меч, уловена в зоната на управление на южната част на Атлантическия океан, от неизчерпаната си квота за риба меч за северната част на Атлантическия океан. Тези разпоредби следва да се въведат в правото на Съюза.
(10)
На първото си годишно заседание през 2013 г. Регионалната организация за управление на рибарството в южната част на Тихия океан (SPRFMO) определи възможности за риболов под форма на ОДУ за сафрид от вида Trachurus murphyi, включително промяна на свързаното с това докладване за този вид риболов, както и ограничения на усилието за пелагични и дънни риболовни дейности. Тези разпоредби следва да се въведат в правото на Съюза.
(11)
Регламенти (ЕС) № 39/2013 и (ЕС) № 40/2013 се прилагат по принцип от 1 януари 2013 г. Настоящият регламент следва да се прилага от 1 януари 2013 г. по отношение на измененията на тези регламенти. Това прилагане с обратно действие не засяга принципите на правна сигурност и защита на оправдани правни очаквания, тъй като въпросните възможности за риболов все още не са изчерпани. Изменението на Регламент (ЕС) № 44/2012 следва да се прилага от 1 януари 2012 г.. Необходимо е Регламенти (ЕС) № 44/2012, (ЕС) № 39/2013 и (ЕС) № 40/2013 да бъдат изменени по спешност, тъй като изменението на някои ограничения на улова оказва влияние върху икономическите дейности и планирането на риболовния сезон на корабите на ЕСПо същата причина настоящият регламент следва да влезе в сила незабавно след публикуването му,
ПРИЕ НАСТОЯЩИЯ РЕГЛАМЕНТ:
Член 1
Изменения на Регламент (ЕС) № 44/2012
Приложение IВ към Регламент (ЕС) № 44/2012 се изменя в съответствие с текста в приложение I към настоящия регламент.
Член 2
Изменения на Регламент (ЕС) № 39/2013
Приложение I към Регламент (ЕС) № 39/2013 се изменя в съответствие с текста в приложение II към настоящия регламент.
Член 3
Изменения на Регламент (ЕС) № 40/2013
Регламент (ЕС) № 40/2013 се изменя, както следва:
1)
В член 4 се добавя следната буква:
„н)
„зона на припокриване между IATTC и WCPFC“ е географската зона, определена от следните граници:
-
150 ° з.д.,
-
130 ° з.д.,
-
4 ° ю.ш.,
-
50 ° ю.ш.“
2)
Член 24 се заменя със следното:
„Член 24
Пелагични риболовни дейности - ограничения на капацитета
Държавите членки, които са извършвали активно пелагични риболовни дейности в зоната на Конвенцията SPRFMO през 2007 г., 2008 г. или 2009 г., ограничават общото ниво на брутен тонаж на кораби, плаващи под техен флаг и извършващи риболов на пелагични запаси през 2013 г., до общото за Съюза ниво от 78 600 брутен тонаж в тази зона.“
3)
Член 25 се заменя със следното:
„Член 25
Пелагични риболовни дейности - ОДУ
1. Само държавите членки, които са извършвали активно пелагични риболовни дейности в зоната на Конвенцията SPRFMO през 2007 г., 2008 г. или 2009 г. съгласно посоченото в член 24, могат да извършват риболов на пелагични запаси в тази зона в съответствие с определения в приложение IЙ ОДУ.
2. Възможностите за риболов, определени в приложение IЙ, може да се използват само при условие че най-късно до петия ден на следващия месец държавите членки изпращат на Комисията, с цел препращане до секретариата на SPRFMO, списък на корабите, които активно участват в риболов или трансбордиране в района на действие на Конвенцията SPRFMO, записи от системите за наблюдение на корабите (VMS), ежемесечни доклади за улова и, когато има такива, данни за престой в пристанища.“
4)
Член 29 се заменя със следното:
„Член 29
Ограничения на риболовното усилие за дебел тон, жълтопер тунец и ивичест тунец
Държавите членки гарантират, че не се увеличава броят риболовни дни, отпуснати на кораби, оборудвани с мрежи гъргър и извършващи риболов на дебел тон (Thunnus obesus), жълтопер тунец (Thunnus albacares) и ивичест тунец (Katsuwonus pelamis) в частта от зоната на Конвенцията WCPFC в открито море, разположена между 20 ° с.ш. и 20 ° ю.ш.“
5)
В член 30, параграф 1 се заменя със следното:
„1. В частта от зоната на Конвенцията WCPFC, разположена между 20 ° с.ш. и 20 ° ю.ш., риболовните дейности на използващи устройства за събиране на риба (УСР) кораби, оборудвани с мрежи гъргър, се забраняват между 00:00 ч. на 1 юли 2013 г. и 24:00 ч. на 31 октомври 2013 г. През този период оборудван с мрежи гъргър кораб може да извършва риболовни дейности в тази част от зоната на конвенцията WCPFC само ако на борда му има наблюдател, който да следи, че в нито един момент корабът:
а)
не използва или обслужва УСР или свързан с него електронен уред;
б)
не извършва риболов на пасажи, към които се прилагат УСР.“
6)
Вмъква се следният член:
„Член 30а
Зона на припокриване между IATTC и WCPFC
1. Корабите, включени само в регистъра на WCPFC, прилагат мерките, определени в членове 29-31, когато извършват риболов в зоната на припокриване между IATTC и WCPFC, определена в член 4, буква н).
2. Корабите, включени едновременно в регистъра на WCPFC и на IATTC, както и корабите, включени само в регистъра на IATTC, прилагат мерките, предвидени в член 27, параграф 1, буква а) и в член 27, параграфи 2-6, когато извършват риболов в зоната на припокриване между IATTC и WCPFC, определена в член 4, буква н).“
7)
Приложения IА, IБ, IГ, IЙ, III и VIII се изменят в съответствие с текста в приложение III към настоящия регламент.
Член 4
Настоящият регламент влиза в сила в деня след публикуването му в Официален вестник на Европейския съюз.
Прилага се от 1 януари 2013 г.
Член 1 се прилага обаче от 1 януари 2012 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 27 март 2013 година.

Labels: 11
18
6